Камунікацыя — гэта зносіны. І яна асабліва важная ў нашым сённяшнім жыцці, калі сучасныя тэхналогіі цвёрда ўвайшлі ў кожны дом. Самым галоўным для камунікацыі на замежнай мове з’яўляецца навучанне ініцыятыўнаму маўленню навучэнцаў. Гэта маўленне, дзе вядучай з’яўляецца ўласная думка таго, хто гаворыць, прысутнічае натуральная чалавечая патрэба ў зносінах. Тут цэнтр цяжару працэсу навучання мове павінен паступова перамяшчацца з працэсаў запамінання і трэніроўкі на выкарыстанне творчай думкі навучэнца, таму што ініцыятыўнае маўленне грунтуецца перш за ўсё на мысленні і эмоцыях. Ініцыятыўнае маўленне — гэта не сухое маўленне, а маўленне, якое ўцягвае творчае мысленне навучэнцаў у працэс моўнай дзейнасці.